DECRETO 217/2005, do 22 de xullo, polo que se declara a urxente ocupación, para efectos de expropiación forzosa, polo Concello de Lalín, dos bens e dereitos necesarios para a realización das obras do proxecto de expropiación dos bens afectados polo sistema xeral viario SG-V.2, entre as estradas PO-533 (a Rodeiro) e N-525 (a Ourense) do Plan Xeral de Ordenación Municipal de Lalín.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 04/08/2005

O Concello de Lalín, en sesión que tivo lugar o vinte e nove de marzo de dous mil cinco, aprobou o proxecto de expropiación dos bens afectados polo sistema xeral viario SG-V.2, entre as estradas PO-533 (a Rodeiro) e N-525 (a Ourense) do PXOM de Lalín e, na mesma sesión, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Os bens nos que se concreta a declaración de urxente ocupación están determinados no expediente que se someteu a información pública.
Que o dito expediente tivo entrada na Consellaría de Xustiza, Interior e Administración Local e, solicitado informe á Dirección Xeral de Urbanismo da Consellaría de Política Territorial, Obras Públicas e Vivenda, este foi emitido favorablemente.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que, segundo sinala o concello, é necesaria debido á saturación da vía, que supón un risco evidente para os alumnos/as dos centros educativos próximos que acoden ás clases a pé e tamén para a cidadanía en xeral, polo feito de que os transportes especiais e de mercadorías perigosas se ven na obriga de transitar inevitablemente por esa vía; así mesmo, os colapsos circulatorios que se producen no centro do pobo, e que esta vía viría aliviar, poderían dificultar a actuación dos servizos de urxencia, como ambulancias, bombeiros, etc.
A competencia para a declaración da urxente ocupación correspóndelle ao Consello da Xunta de Galicia, segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local e logo de deliberación do Consello da Xunta de Galicia, na súa reunión do día vinte e dous de xullo de dous mil cinco,
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, polo Concello de Lalín, para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución das obras do proxecto de expropiación dos bens afectados polo sistema xeral viario SG-V.2, entre as estradas PO-533 (a Rodeiro) e N-525 (a Ourense) do PXOM de Lalín, debendo, se é o caso, unha vez ocupados os terreos necesarios, obter as autorizacións que foran necesarias dos organismos competentes, con carácter previo ao inicio das obras.
Santiago de Compostela, vinte e dous de xullo de dous mil cinco.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local